  Виталий Пронин Ижкарысь 2 нылкышноос пирамида кылдытӥзы. Инъетэз - сапфиръёс вузан. МВД-лэн Удмуртиысь ёзэтэзлэн пресс-службаез ивортэмъя, Австралиысь сапфиръёс шуыса кышномуртъёс интернет-магазин пыр вузазы огшоры пиялаез. Пирамидае выль пырем адямилы ӵекто вал 9 сапфир басьтыны, котькудӥзлэн дуныз - 13 сюрс манет. Огазеяськоназы пырон понна соос куризы 85 сюрс манетысен 120 сорс манетозь. Котькуд адями пирамидае быгатэмезъя трос мурт чортыны кулэ вал, соосыз но басьязы «сапфир».Ижкарын компанилэн офисэз вал, отын ортчизы пӧртэм пумиськонъёс но кенешонъёс, пирамидаез радъясьёс валэктӥзы, кызьы узырмоно.Пӧям муртъёс, валаса, соосыз алдазы шуыса, пирамидаысь потон амал утчазы. Но ӧз быгатылэ. Сётэм уксёзэс берыктон вылысь соослы мукет адямиосыз пӧяно но выльёссэ со огазеяськонэ кысконо луылӥз.Эскеронъёс возьматӥзы, котькуд «австралийской сапфир» 9 манет сылэ но огшоры пиялалэсь лэсьтэмын шуыса.Пирамидаез радъясьёс, Удмуртиын улӥсьёсты сяна, Татарстанысь но адямиосыз пӧязы. Огъя «узырмон уже» 2 сюрс пала мурт пыриз.Нылкышноос-кивалтӥсьёс вылэ али уголовной уж ӝутэмын, обыскъёс ортчытэмын, коньдонзы, документъёссы, «сапфиръёссы» но трос мукетыз таламын. Йыружасьёс ӝегатэмын.МВД-ын верало: тӥледлы но та огазеяськон изъян вайиз ке, ӝегатскытэк вазиське полицие. Озьы тӥляд коньдондэс берыктыны луонлыкты кылдоз. Теги: Иж пяськон  